Nuzul al-Quran pedoman hayati kitab suci 


Page 1 of 3 


Nuzul al-Quran pedoman hayati kitab suci 


Oleh Abdurraham Haqqi 

Kandungan kitab Allah lengkap dengan penawar, petunjuk urus kehidupan 

MALAM ini umat Islam secara rasmi kenegaraan mahu pun tidak akan meraikan tahun ke- 14 13 
sempena diturunkan ayat pertama al-Quran yang diwahyukan Allah SWT kepada Nabi Junjungan kita, 
Muhammad SAW di Gua Hirak. 

Keraian ini sebagai bukti zahir kecintaan kita kepada kitab petunjuk, al-Quran. Dengan meraikannya 
diharapkan kita selalu ingat dan dekat dengannya, merujuk kepadanya jika menghadapi kesusahan hidup 
dan kekal menjadikannya panduan hidup sama ada sebagai individu atau masyarakat. 

Antara kata hikmah yang disinarkan al-Quran daripada diri seseorang yang membaca, memahami dan 
mentadabburinya ialah ucapan khalifah Abu Bakar al-Siddiq seperti ditulis al-Mahasibi dalam kitabnya 
Risalah al-Mustarshidin: “Bertakwalah kepada Allah dengan cara mentaati-Nya, dan taatlah kepada 
Allah dengan bertakwa kepada-Nya. Tahanlah tanganmu daripada menumpahkan darah kaum Muslimin 
dan perutmu daripada memakan harta mereka, serta lisanmu daripada mencela kehormatan mereka.” 


Tali al-Quran yang mengikat Abu Bakar sejak masuk Islam menjadikan beliau graduan berjaya yang 
mengamalkan apa yang dia dapat daripada membaca, memah a mi dan mentadabburinya. Abu Bakar 
termasuk orang terawal mendengar al-Quran dan menerimanya sebagai kalam Allah. 

Membaca al-Quran dan mentadabburinya, mendalami isinya dan merenungi kandungan ayatnya ialah 
perkara yang dapat dijadikan cara untuk meraih kebahagiaan dan kelapangan hati. Allah menyifatkan 
kitab-Nya itu sebagai petunjuk, cahaya dan penawar penyakit atas semua yang ada di dalam dada. Allah 
juga menyifatkannya sebagai rahmat. 

Dengan penyebutan kata quran 71 kali oleh al-Quran dan 50 daripadanya ialah kata tunggal al-quran 
seperti dipaparkan mesin pencari Pocket Quran adalah satu bukti kebesaran nama al-Quran sendiri. Ini 
belum lagi sebutannya dalam bentuk kata dhamir seperti anzalnahu (Kami menurunkannya), atau nama 
lain seperti al-Kitab, al-Furqan dan al-Huda. 

Al-Quran memperkenalkan diri dengan di dalamnya tidak ada keraguan seperti menerusi ayatnya 
bermaksud: “Kitab al-Quran ini, tidak ada sebarang syak padanya (mengenai datangnya daripada Allah 
dan kesempurnaannya pula menjadi petunjuk bagi orang yang (hendak) bertakwa.” (Surah al-Baqarah: 
2 ) 

Al-Quran memperkenalkan dirinya sebagai petunjuk dalam ayatnya bermaksud: “Sesungguhnya al- 
Quran ini memberi petunjuk ke jalan yang amat betul (agama Islam), dan memberikan berita yang 
menggembirakan orang yang beriman yang mengerjakan amal salih, bahawa mereka beroleh pahala 
yang besar. Dan orang yang tidak beriman kepada hari akhirat, Kami sediakan bagi mereka azab seksa 
yang tidak terperi sakitnya.” (Surah al-Israk: 9) 

Al-Quran bukan hanya petunjuk kepada sesuatu kaum tetapi kepada umat manusia seluruhnya ke jalan 

amat lurus. 

Ia wajib dipegang dan ditaati dengan wajib meninggalkan kitab lain agar tidak tersesat. Al-Quran 
memperkenalkan dirinya sebagai pelajaran dan penawar semua penyakit di dalam dada menerusi 
ayatnya bermaksud: “Sesungguhnya sudah datang kepadamu sebuah pelajaran daripada Tuhanmu dan 
penyembuh bagi penyakit (yang berada dalam dada).” (Surah Yunus: 57) 

Al-Quran memperkenalkan dirinya sebagai ubat penawar dan rahmat dalam ayatnya bermaksud: “Dan 
Kami turunkan dengan beransur-ansur daripada al-Quran, ayat suci yang menjadi ubat penawar dan 
rahmat bagi orang yang beriman kepadanya, dan (sebaliknya) al-Quran tidak menambahkan orang yang 
zalim (disebabkan keingkaran mereka) melainkan kerugian.” (Surah al-Israk: 82) 

Al-Quran memperkenalkan dirinya sebagai sesuatu yang mempunyai keberkatan dalam ayatnya yang 
bermaksud: “(Al-Quran) ini kitab yang Kami turunkan kepadamu (dan umatmu wahai Muhammad) 
yang penuh dengan berkat supaya memperhatikan ayatnya dan untuk orang yang berakal sempurna 
beringat mengambil iktibar.” (Surah Sad: 29). Berkat dalam ayat ini bermakna banyak faedah dan 
manfaat. 

Demikianlah beberapa pengenalan yang disampaikan al-Quran mengenai dirinya yang tidak ada syak 
atas kebenarannya, petunjuk, pelajaran, penawar, rahmat dan berkat. 

Ketika seseorang menerima pelawaan perkenalan diri al-Quran ini kemudian menjadikannya sebagai 
teman sepanjang hayat dalam apa juga keadaan, lahirlah peribadi dan masyarakat ‘khaira ummah’, atau 
sebaik-baik umat (Surah Ali Imran: 1 10) yang dibuktikan pada zaman Nabi SAW dan sahabat Baginda. 

Al-Syahid Sayyid Qutb dalam pendahuluan Fi Zilal al-Quran menulis bahawa hanya al-Quran saja yang 
menjadi sumber panduan mereka, perjalanan hidup dan gerak-geri mereka. Ini bukan kerana umat 
manusia pada zaman itu tidak punya tamadun, kebudayaan, pelajaran, buku atau kajian kerana 
sebenarnya pada zaman itu sudah ada tamadun dan kebudayaan Romawi, buku dan undang-undangnya, 
yang sudah dan masih dijadikan panduan orang Eropah sampai hari ini. 

Di sana juga sudah wujud peninggalan tamadun Yunani (Greek), ilmu mantiknya, falsafah dan kesenian 
yang juga masih menjadi sumber pemikiran Barat hingga sekarang, malah di sana juga wujud tamadun 
dan peradaban Parsi, kesenian, sajak, syair dan dongeng, kepercayaan dan sistem perundangannya, serta 
tamadun lain, seperti India, China. 

Romawi dan Parsi berada di sekeliling Semenanjung Arab, sama ada di utara atau selatan, ditambah 
agama Yahudi dan Nasrani yang sudah wujud di tengah semenanjung itu sejak berapa lama dulu. 

Jadi bukan faktor kekurangan tamadun dan kebudayaan duniawi yang menyebabkan generasi pertama 
itu menceduk daripada Kitab Allah (al-Quran) saja pada peringkat pertumbuhan mereka, tetapi ialah 
planning yang ditentukan dan program yang diatur. 

Dalil yang terang atas keadaan ini ialah kemurkaan Rasulullah SAW ketika beliau melihat Saidina Umar 
al-Khattab RA memegang sehelai kitab Taurat. 

Melihat keadaan ini Baginda bersabda yang bermaksud: “Demi Allah jika Nabi Musa masih hidup 
bersama kamu sekarang pun, tidak halal baginya melainkan mesti mengikut ajaranku.” (Hadis riwayat 
Abu Ya' la). 

Oleh itu, kesimpulannya Rasulullah SAW bermaksud dan mengarahkan sumber panduan dan pengajaran 
generasi pertama itu pada peringkat pertumbuhan lagi, hanya terbatas kepada kitab Allah (al-Quran) 
supaya jiwanya melurus ke arah program-Nya yang tunggal itu. Baginda murka melihatkan Umar cuba 
mencari panduan daripada sumber selain al-Quran. 

Rasulullah SAW bertujuan membentuk satu generasi bersih hati, pemikiran, pandangan hidup, 
perasaannya dan mumi jalan hidupnya daripada unsur selain landasan Ilahi yang terkandung dalam al- 
Quran. 

Pepatah mengatakan tak kenal maka tak cinta dan jika tidak ada kasih sayang hubungan akan hambar, 
kaku bahkan beku sehingga kita tidak menghiraukan keindahan dan manfaat teman. Al-Quran 
memperkenalkan dirinya, tidakkah anda mahu berkenalan dengannya? Ramadan kari m. 

